SL Uradni list Evropske unije C 339/1

Sporočilo Komisije o spremembi in podaljšanju uporabe Smernic Skupnosti o državni pomoči v kmetijskem in gozdarskem sektorju 2007–2013

2013/C 339/01

1. PODALJŠANJE

V skladu s točko 199 Smernic Skupnosti o državni pomoči v kmetijskem in gozdarskem sektorju 2007–2013 (1) (v nadaljnjem besedilu: Smernice) se te smernice uporabljajo do 31. decembra 2013.

Instrument, ki naj bi nadomestil te smernice, tj. nove Smernice Skupnosti o državni pomoči v kmetijskem in gozdarskem sektorju 2014–2020, bo v veliki meri odvisen od prihodnjih pravil, ki se bodo uporabljala za razvoj podeželja (2), in od programa Komisije za reformo državnih pomoči (3).

Da se prepreči napovedovanje rezultatov revizije pravil za razvoj podeželja in horizontalne razprave o posodobitvi področja državnih pomoči, je primerno podaljšati veljavnost Smernic do 30. junija 2014. Kadar se Smernice sklicujejo na merila iz Uredbe (ES) št. 1698/2005 (4), bi se morala navedena merila še naprej uporabljati za oceno državne pomoči na podlagi Smernic v času podaljšanja njihove veljavnosti, tudi po začetku veljavnosti nove uredbe o razvoju podeželja.

2. USKLADITEV TOČKE 189 SMERNIC GLEDE TRAJANJA SHEM

Pomembno je, da se zagotovita kontinuiteta izvajanja politike razvoja podeželja in nemoten prehod iz enega programskega obdobja v naslednje (2007–2013 in 2014–2020). Obdobje prekrivanja izvajanja programov razvoja podeželja in ustreznih pravnih določb za programsko obdobje 2007–2013 in tistih v naslednjem programskem obdobju je neizogibno. Glede na to lahko države članice pod določenimi pogoji še naprej sprejemajo obveznosti v okviru Uredbe Sveta (ES) št. 1698/2005, vključno z njenimi izvedbenimi akti (5), po koncu programskega obdobja 2007–2013.

Med podaljšanim obdobjem uporabe Uredbe (ES) št. 1698/2005 in celo po začetku veljavnosti nove uredbe o razvoju podeželja bi morala točka 189 zato zajemati tudi nove obveznosti po letu 2013 pod pogoji, ki veljajo za nove obveznosti, ki jih urejajo pravila, ki so ali bodo sprejeta, da se zagotovi nemoten prehod z enega programskega obdobja na naslednje (2007–2013 in 2014–2020).

3. SPREMEMBE

Točka 199 Smernic izrecno določa, da jih lahko Komisija pod nekaterimi pogoji spremeni pred 31. decembrom 2013, ko prenehajo veljati. Da se zagotovi usklajenost z zakonodajo o razvoju podeželja (6), bi bilo treba točki 189 in 199 teh smernic ustrezno spremeniti.

3.1 Točka 189 Smernic se nadomesti z naslednjim

„Zato bo Komisija v prihodnje odobrila le sheme z omejenim trajanjem. Sheme, ki zajemajo državno pomoč za ukrepe, ki so lahko deležni tudi sofinanciranja v skladu z Uredbo (ES) št. 1698/2005, bi zato morale biti omejene s trajanjem programskega obdobja 2007–2013. Kadar zakonodaja Unije to dovoljuje, lahko države članice v skladu z navedenimi pogoji še naprej sprejemajo obveznosti za razvoj podeželja na podlagi Uredbe (ES) št. 1698/2005 in njenih izvedbenih pravil. Zato bo Komisija te smernice uporabila tudi za takšne nove obveznosti. Druge sheme pomoči se ne smejo uporabljati več kot sedem let.“

3.2 Prvi stavek točke 199 Smernic se nadomesti z naslednjim

„Smernice se uporabljajo do 30. junija 2014.“

(1) UL C 319, 27.12.2006, str. 1.

(2) Predlog uredbe Evropskega parlamenta in Sveta o podpori za razvoj podeželja iz Evropskega kmetijskega sklada za razvoj podeželja (EKSRP), COM(2011) 627 final/3.

(3) Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij: Posodobitev področja državnih pomoči EU (COM(2012) 209 final).

(4) Uredba Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP) (UL L 277, 21.10.2005, str. 1).

(5) Uredba Komisije (ES) št. 1974/2006 z dne 15. decembra 2006 o podrobnih pravilih glede uporabe Uredbe Sveta (ES) št. 1698/2005 o podpori za razvoj podeželja iz Evropskega kmetijskega sklada za razvoj podeželja (EKSRP), (UL L 368, 23.12.2006, str. 15).

(6) Točka 26 Smernic Skupnosti o državni pomoči v kmetijskem in gozdarskem sektorju 2007–2013.